Beurtkrag vandag afgeskaalArgieffoto (Pixabay) Eskom het aangekondig dat hy beurtkrag later vandag van fase 2 na fase 1 sal afskaal. Die kragvoorsiener pas sedert 09:00 Vrydag fase 2-beurtkrag toe wat tot 23:00 vanaand sou voortduur. Eskom sê egter nou dat hy van 16:00 af na fase 1-beurtkrag sal afskaal. Teen vanoggend was daar steeds 11 996 MW se onbeplande onderbrekings. “Ons gaan voort om diesel vir ons oopsiklus-turbines en water by ons pompopgaarskemas te gebruik om kapasiteit aan te vul.” Eskom poog om onbeplande onderbrekings af te bring na minder as 9 500 MW ten einde nie beurtkrag hoef in te stel nie. Pres. Cyril Ramaphosa het vroeër die week gesê daar sal van 17 Desember tot 13 Januarie nie beurtkrag plaasvind nie en dat die ligte hopelik daarna ook sal aan bly. Ramaphosa het ŉ staatsbesoek aan Egipte kortgeknip toe die land die afgelope week in ongekende fase 6-beurtkrag gedompel is. Ramaphosa het ook gesê afgesien van die kragvoorsiener se talle ánder uitdagings het beweerde sabotasie ŉ verdere bydrae tot die kragvoorsiener se magdom probleme gelewer. Die president het gesê streng stappe gaan gedoen word teen diegene wat skuldig bevind word en dat die strafregstelsel hiervoor sal sorg.